1.

ag moladh an mhéid seo a leanas don Chomhairle agus do Leas-Uachtarán an Choimisiúin / Ardionadaí an Aontais do Ghnóthaí Eachtracha agus don Bheartas Slándála: (a) tacaíocht láidir a athdhearbhú do shláine críche na hÚcráine, do cheannasacht agus do neamhspleáchas na hÚcráine laistigh dá teorainneacha a aithnítear go hidirnáisiúnta; gach cabhair ábhartha, mhíleata, airgeadais agus dhaonnúil is gá a chur ar fáil don Úcráin, agus ullmhúchán a dhéanamh chun rannchuidiú, a mhéid is féidir, leis an tír a atógáil tar éis an chogaidh, ós rud é go bhfuil an daonlathas agus an tsaoirse ag brath ar rathúnas agus ar chobhsaíocht eacnamaíoch; ionstraim dlí a bhunú lenar féidir sócmhainní agus cistí reoite de chuid na Rúise a choigistiú agus a úsáid chun cúiteamh a dhéanamh agus chun an Úcráin a atógáil; (b) tógáil ar an diongbháilteacht agus ar an aontacht a léiríodh ag tús an chogaidh i gcoinne na hÚcráine agus a leibhéal uaillmhéine comhpháirteach a bhaint amach go práinneach; dul chun cinn dáiríre a dhéanamh sa bheartas eachtrach agus sa chomhar cosanta ar leibhéal an Aontais, mar a cuireadh in iúl i nDearbhú Versailles agus i gconclúidí na Comhairle an 24 agus an 25 Márta 2022; (c) a chomhaontú gur cheart don Leas-Uachtarán/Ardionadaí a bheith i láthair ex officio i bhformáidí caibidlíochta arna dtionscnamh nó arna stiúradh ag Ballstáit AE; (d) vótáil trí thromlach cáilithe a thabhairt isteach do réimsí áirithe beartais eachtraigh, mar a fhoráiltear cheana sna Conarthaí, mar shampla córais smachtbhannaí pearsanta AE a ghlacadh, agus iarracht a dhéanamh vótáil trí thromlach cáilithe a leathnú chuig an mbeartas eachtrach sa Chomhairle, chun éifeachtacht bheartas eachtrach AE a mhéadú; (e) a áirithiú go gcloíonn na Ballstáit le prionsabail na gConarthaí, go háirithe Airteagal 24 CAE, ina luaitear go dtacóidh “na Ballstáit go gníomhach agus gan chuntar le beartas eachtrach agus slándála an Aontais de mheon dílseachta agus dlúthpháirtíochta frithpháirtí”; (f) dul chun cinn tapa a dhéanamh maidir le haontas cosanta a bhunú ag a mbeidh cuspóirí níos uaillmhianaí sa ghearrthéarma, sa mheántéarma agus san fhadtéarma trí na gníomhaíochtaí nithiúla a leagtar síos sa Chompás Straitéiseach a chur chun feidhme, a bheadh ina thúsphointe chun comhchosaint AE a chur chun feidhme, i gcomhréir leis an bhforáil a leagtar síos in Airteagal 42(2) CAE; (g) dlús a chur leis an gcomhar le comhpháirtithe atá ar aon intinn ar fud an domhain, go háirithe le comhghuaillithe trasatlantacha ECAT, chun an aontacht is láidre is féidir a choinneáil i gcosaint an oird idirnáisiúnta riailbhunaithe, agus ar an gcaoi sin an tsíocháin, prionsabail dhaonlathacha agus urraim do chearta an duine a chur chun cinn agus a chosaint, agus a áirithiú nach mbeidh forlámhas ag spleáchais eacnamaíocha ar chosaint chearta an duine agus ar na luachanna a seasann an tAontas dóibh; béim a leagan, go háirithe, ar chomhar den sórt sin le tíortha sa Domhan Theas agus úsáid a bhaint as comhar um fhorbairt agus as straitéis na tairsí domhanda chun na críche sin; béim a leagan ar an ngá atá le comhar idirnáisiúnta maidir le hábhair imní a bhaineann le slándáil an tsoláthair bia; (h) comhairle rialta aire cosanta AE a bhunú; (i) a áirithiú go mbeidh uathriail straitéiseach an Aontais ina aidhm uileghabhálach i ngach réimse agus ina chur chuige bunúsach iomlánaíoch i leith a bheartais eachtraigh, slándála agus cosanta agus i leith a ghníomhaíochta seachtraí, ionas go mbeidh sé in ann gníomhú ina aonar nuair is gá agus le comhpháirtithe nuair is féidir agus, dá bhrí sin, a chur ar a chumas ról tábhachtach a bheith aige ar an leibhéal idirnáisiúnta; uirlisí a chruthú chun gníomhú in aghaidh an chomhéigin eacnamaíoch agus chun biafhlaitheas agus slándáil iomlán soláthairtí fuinnimh a bhaint amach, a luaithe is féidir, chun spleáchais fuinnimh a laghdú; a áirithiú freisin go mbeidh slabhraí soláthair éagsúlaithe chun cur i gcoinne spleáchais straitéiseacha ar amhábhair; a áirithiú, sa chomhthéacs sin, go mbeidh cómhalartacht ann freisin san infheistíocht agus sa bheartas trádála; (j) oibriú le comhghuaillithe agus comhpháirtithe chun aghaidh a thabhairt ar iarmhairtí tánaisteacha ionsaí na Rúise i gcoinne na hÚcráine, lena n-áirítear slándáil bia i dtíortha nach bhfuil san Aontas, go háirithe i gcomharsanacht an Aontais; (k) cur i gcoinne feachtais bholscaireachta agus bréagaisnéise san Aontas agus ina chomharsanacht agus iad a chomhrac agus borradh a chur faoin gcomhar le comhpháirtithe i dtíortha is iarrthóirí AE agus tíortha a d'fhéadfadh a bheith ina n-iarrthóirí agus ar fud an domhain, lena n-áirítear trí na cumais dhlíthiúla agus theicniúla is gá a chur ar bun go práinneach chun é sin a dhéanamh, chun cur i gcoinne cur isteach eachtrach mailíseach, amhail cur isteach eachtrach mailíseach a rinne an Rúis roimh agus le linn a cogaidh fhoghaigh i gcoinne na hÚcráine; acmhainneachtaí Thascfhórsa Cumarsáide Straitéisí an Oirthir de chuid an tSeirbhís Eorpach Gníomhaíochta Seachtraí a neartú; beartas cumarsáide atá réamhghníomhach, ilteangach agus straitéiseach a bheith acu;